Ανάπτυξη συστημάτων υποστήριξης αποφάσεων στη διαχείριση εφοδιαστικών δικτύων με στοχαστικές ροές (μεταβλητή ζήτηση και τυχαίοι χρόνοι αναπληρώσεων αποθεμάτων)
Authors: Ντιό Δέσποινα 
Published: September 2021

Στην παρούσα διδακτορική διατριβή, μελετώνται πολυεπίπεδα εφοδιαστικά δίκτυα σε περιβάλλον αβεβαιότητας (μεταβλητή ζήτηση και τυχαίοι χρόνοι αναπληρώσεων). Κύριος σκοπός η Διοίκηση Εφοδιαστικών Δικτύων να γίνεται μέσω της χρήσης εργαλείων υποστήριξης στη λήψη αποφάσεων και όχι με εμπειρικά–διαισθητικά μέσα. Μέσω της τεκμηριωμένης και ορθολογικής λήψης αποφάσεων, οι οργανισμοί είναι σε θέση να βελτιστοποιούν την απόδοση και την κερδοφορία τους. Οι κυριότεροι στόχοι της διατριβής είναι οι εξής: •Η μοντελοποίηση εφοδιαστικών δικτύων με πολλά επίπεδα, (multi-echelon).•Ο προσδιορισμός και η ανάλυση των μέτρων απόδοσης των εφοδιαστικών συστημάτων με τοπολογία είτε γραμμική (Serial Chains), είτε συγκλίνουσα (Merge), ή αποκλίνουσα (Divergent).•Η ανάπτυξη δεικτών μέτρησης της επίδρασης των αποθεμάτων στη συνολική απόδοση της εφοδιαστικής αλυσίδας. •Η ανάπτυξη πρωτότυπων αλγορίθμων αξιολόγησης της απόδοσης των εφοδιαστικών δικτύων. Πιο αναλυτικά στα δύο πρώτα κεφαλαία παρουσιάζεται το θεωρητικό υπόβαθρο της Διοίκησης Εφοδιαστικής Αλυσίδας και της Διαχείρισης των Αποθεμάτων. Σκοπός των δύο πρώτων κεφαλαίων είναι η εξοικείωση του αναγνώστη με εισαγωγικές έννοιες. Στο τρίτο κεφάλαιο γίνεται εισαγωγή στη μεθοδολογική προσέγγιση της αξιολόγησης της απόδοσης των εφοδιαστικών συστημάτων. Επίσης αναλύεται το γνωστικό υπόβαθρο που υιοθετείται για την μοντελοποίηση των υπό μελέτη εφοδιαστικών δικτύων. Στα τρία επόμενα κεφάλαια μοντελοποιούνται κατά σειρά σειριακά, συγκλίνοντα και αποκλίνοντα συστήματα εφοδιασμού.Συγκεκριμένα, στο 4ο κεφάλαιο μελετώνται σειριακά εφοδιαστικά δίκτυα έλξης με απεριόριστο αριθμό μελών και χαμένες πωλήσεις. Επίσης, θεωρούνται πολίτικες συνεχούς παρακολούθησης αποθεμάτων, στοχαστική ζήτηση και αναπληρώσεις αποθεμάτων, τέλος οι χρόνοι αναπλήρωσης ακολουθούν την Erlang κατανομή. Στο 5ο κεφάλαιο μοντελοποιούνται συγκλίνοντα εφοδιαστικά δίκτυα ώθησης με δύο επίπεδα (προμηθευτές και κέντρο παραγωγής με αποθηκευτικό χώρο-buffer) και άπειρο αριθμό αξιόπιστων προμηθευτών. Οι χρόνοι εξυπηρέτησης και αναπληρώσεων ακολουθούν την Erlang κατανομή. Το 6ο κεφάλαιο αναλύονται αποκλίνοντα εφοδιαστικά δίκτυα δύο επίπεδων με ένα κεκορεσμένο προμηθευτή και απεριόριστο αριθμό λιανοπωλητών με χαμένες πωλήσεις. Το μοντέλο υποθέτει πολίτικες συνεχούς παρακολούθησης αποθεμάτων, στοχαστική ζήτηση και αναπληρώσεις, οι χρόνοι αναπλήρωσης ακολουθούν την Erlang κατανομήΌλες οι μορφές εφοδιαστικών δικτύων που μελετώνται σε αυτή τη διατριβή μοντελοποιούνται ως Μαρκοβιανές στοχαστικές διαδικασίες συνεχούς χρόνου και διακριτού χώρου καταστάσεων. Για τον υπολογισμό των μέτρων απόδοσης των συστημάτων δημιουργούνται υπολογιστικοί αλγόριθμοι συναρτήσει των παραμέτρων εισόδου των συστημάτων. Οι εν λόγω υπολογιστικοί αλγόριθμοι βοηθούν στην κατανόηση της δυναμικής των αλληλοεπιδρώντων δυναμικών συστημάτων. Συνεπώς, μέσω των αλγορίθμων είναι δυνατή η αξιολόγηση της απόδοσης των εφοδιαστικών δικτύων και η υποστήριξη της λήψης αποφάσεων για θέματα όπως, το επίπεδο επαναπαραγγελίας, το μέγιστο απόθεμα, η κατανομή των αποθεμάτων σε κάθε κόμβο, ο αριθμός των προμηθευτών, η χωρητικότητα του buffer, ο αριθμός μηχανών στο κέντρο διανομής κ.α. Το λογισμικό πακέτο matlab χρησιμοποιείται για το μαθηματικό προγραμματισμό του μοντέλου και όλους τους υπολογισμούς.Τέλος, στο 7ο κεφάλαιο της διατριβής συνοψίζονται οι κύριες έννοιες, τα συμπεράσματα και η μελλοντική μελέτη.